Müller Péter Sziámi - Zalán Tibor

Mr. Pornowsky előkerül

- zenés pusztulásképek -

SZEREPLŐK
Charles Pornowsky
Zsuzsu, vak zongorista
Bosey, csapos
Milliomos
Táblás lányok
Vendégek

1. jelenet - Nyitány
Mikor kinyílik a nézőtérre vezető ajtó, a színpadon egy bár fogadja az érkezőket, a bárban zenekar játszik. Elöl, baloldalt ágy vagy matrac, ezen alszik Pornowsky, összebújva a maga fabrikálta babával. Mialatt a közönség elfoglalja a helyét, végig szól a zene, mikor az utolsó néző is leült, becsukják az ajtót, a zenekar elhalkul, ugyanakkor sötétbe borul színpad és nézőtér. Telefonbeszélgetést hallunk a sötétben - Pornowsky érzékelhetően késő éjjel hívta föl barátját, az egyik zenészt.
PORNOWSKY	Bocs... Mi az, hogy ki? Én vagyok, és azt gondoltam, ennyi idő után hangról megismersz... A lófaszt ismertél meg hangról, egyáltalán nem ismertél meg... nem kell ez a vietnámi duma! Hogy miért hívlak éjjel kettőkor? Kell ok, hogy az ember a barátját felhívja, na, ezt mondd meg, kell ok, hogy az ember a kibaszott barátját... Ne szakíts folyton félbe, a szentségit! Zavarlak, vagy mi a fene van, nő van nálad? Ki van nálad, nő van nálad, mi? Egyébként tényleg akartam valamit mondani. Azt olvastam... de lehet, hogy én találtam ki... ezekben egyáltalán nem lehet biztos az ember, hogy mit talál ki más, és mit ő, ahogy abban sem, hogy mi történik meg vele kint a világban, és mi az, ami a belső világában... Ezt persze így nem érted... tudod mit, gondolj a lebegésre, amikor be vagy lőve, olyankor a repülésre, ami nem történik meg veled, és mégis repülsz, és mégis lebegsz... Nem, akarok neked kiselőadást tartani, szóval rábukkantam valahol, kint vagy bent, bennem vagy egy könyvben, arra a mondatra... de valóban jó mondat, inkább vállalom, hogy én találtam ki, szeretek kurva jó mondatokat kitalálni, és azokat ismételgetni az éjszakai telefonba... hogy rohadnál szét, nem is érdemelsz meg ilyen mondatokat... mondom már, most meg egyszerre érdekel, mi, hogy aztán ellopd, és beültesd valamelyik szar szövegedbe, barátocskám... na jó, ne rángasd az orrodat, mert kihull belőle a por... aki a világosságot zabálja... ez már a mondat, te gyökér, a mondat az, hogy aki a világosságot zabálja, a körül egyre nő a sötétség, viszont a körül, aki a sötétséget habzsolja, egyáltalán nem biztos, hogy egyre nő a világosság... sejtettem, hogy nem érted, nem is baj, csak el akartam mondani, ne úgy dögöljek meg, hogy nem hagytam rá senkire ebben a kibaszott világban egy érvényes mondatot... értelme? Kérdezek én valamit, de ennek se lesz értelme. Te mit csinálnál, ha a vakon szeretett feleségedről... igen, vakon szeretett, te állat, nem is lehetne máshogy szeretnem a feleségemet, mert vak... mi az, hogy vak, te istenátka, vak, vakon született, nem lát semmit, csak kurva sok feketeséget, és még annál is többet, talán hallottál már ilyenről... ne bocs-ozz, baszd meg, nekem te ne bocs-ozz, mert keresztül harapom a telefont... mit kezdtem el a feleségemről? Emlékszem, ne parázz, emlékszem, be vagyok ugyan lőve rendesen, de emlékszem... persze, hogy kérdezni akartam, azt akartam kérdezni tőled, hogy te mit csinálnál, ha a vakon született feleségedről egyik napról a másikra kiderülne, hogy egy peep-show-ban dolgozik... Egy peep-show-ban. Mi van, nem tudod, mi az a peep-show? Nem jártál még peep-show-ban? Kukkolda, ahol a mellüket meg a pinájukat mutogatják a lányok a kisablakon keresztül bámészkodóknak... Akkor minek kérdezed, hogy mi az a peep-show, te emeletes fasz, ha tudod, akkor minek idegesítesz ezzel... Mondom, hogy ott dolgozott... Hát ez az, állítólag... hogy engem eltartson... Engem, igen, engem, engem, senki mást, engem... Nem azt kérdeztem, hogy én mit csináltam, hanem azt, hogy te mit csináltál volna... Semmit, persze, hát menj te az édes jó anyád... nem vagyok agresszív, de te milyen lennél, ha a barátodtól tanácsot kérnél, és... persze, hogy már megtettem... azután is lehet tanácsot kérni... jó, legyen vélemény, akkor véleményt kérek... nem mondtam, hogy mit tettem, attól te még mondhatsz róla véleményt... Az más dolog. Kibasztam az ablakon... Nem értetted jól? Akkor mondom máshogy: kidobtam az ablakon... igen, az ablakon... igen, a vak feleségemet... nem fekete, te állat, csak vak... te talán nem halnál meg, ha kinyomnálak az ablakon... nem tudom... nem tudom, mi lesz... az lesz, hogy... ha ennyire nem érdekel, akkor inkább leteszem... (Leteszi.) Egyedül is meg tudok dögleni, te... te állat.

2. jelenet - kimondhatatlan
A színpad sötét. A háttérben tévé képernyőjén fekete-fehér pontok sisteregnek, látszik, hogy bekapcsolva felejtette valaki. Egyszerre, mintha a tévé emlékezetében maradt volna benne, bemondóhang szólal meg. Az egész jelenet alatt, felváltva, váltakozó hangerővel, mondja ugyanazt a hírt a női hang és egy agresszív rajzfilmhang. Olyan is elképzelhető, hogy egymás szájából tépik ki a mondatokat. Annyi bizonyos, hogy hiányos ruhás lányok táblákat hordanak körbe a nézőtéren, a táblákon a hírszöveg egy-egy fragmentuma van ráírva: 
MEGSZOKOTT MR. CHARLES PORNOWSKY
MEGBANTA HALALOS BUNET
Dörömbölés, mely fölerősödik. Földereng a színpad előterében a baloldalt lévő színhely. A vacok, ahol Pornowsky meghúzza magát. Vaságy, amelyet mintha expresszionista festő vázlata alapján készítettek volna. Hátsó lábai magasabbak, perspektivikus torzulásban lejt a nézőtér felé. Az ágyon ketten ülnek, egy férfi és egy nő, mindketten furcsán kicsavarodott pózban alszanak, fejüket az ágy vasának támasztva. Köztük az ágy közepén régi írógép, mintha az akadályozná meg őket abban, hogy összefeküdjenek. A fény szakaszosan jön föl és tűnik el újra, mintha autók fényszórói vernének be a kietlen odúba, melyet csak az ágy mögött levő falra spray-zet versidézet tesz emberibbé:
SZÉPSÉGED ELHOMÁLYOSÍTJA VAKSÁGOMAT!
A be-beverő fényben nyilvánvalóvá válik a dörömbölés forrása: Pornowsky a fejét veri az ágy vasába. A dörömbölés tempóját fölvéve belép a dob és a basszus. Pornowsky elénekli a kimondhatatlan kezdetű számot, miközben kiderül, hogy akit ágyon fekvő nőnek véltünk, nem egyéb durván eszkábált női bábúnál, amit Pornowsky szíjjal a derekára erősített. A dal egy pontján (Nincs nincs, nincs van...) gyermekkórus szólal meg, fényhatás teszi nyilvánvalóvá, hogy Pornowsky hallucinálja a kórust. Végül az ágy alá rajti az írógépet, és elmegy hazulról.
PORNOWSKY	(tudomást sem vesz a környezetében zajló ribillióról, a fejének ütemére először kántálva beszél, aztán bekapcsolódik a zene is a különös koncertbe.) Neked el akarom mondani... neked el tudnám mondani... megtettem, valami az öléshez húzott... akartam, és rajta semmi se múlott... feje a kövezeten szétmállott... kilenc emelet zuhanás... egy végtelen utazás vége... és vége... az eszed vág-e, én új asszonyom... az emlék súlya lenyom... nyomaszt... a párnához tapaszt... mióta hallgatod már ezt az áradó panaszt... belep itt minket a penész... belép a vak bárzenész... Ön Charles Pornowsky maga? Van itala? Mit? Hogy velem? Én a férfiakat lekezelem... Igen, a kezem... Milyen finom a tapintása... Tényleg van közel egy lakása? Egy táncra? Ó, én csak vak, csak bárzenész... Hát nehéz, persze, hogy nehéz... vezessen, én meg majd odabújok... a férfiak mind olyan buják, de ön, Mr. Pornowsky, ön talán... azt beszélik, regényeket ír... Szeretem, amikor a bőrömhöz ér... mitől szeretem, nem értem... azt jósolták, egyszer eljön értem... a végzetem... legyen velem kíméletes, Charles, ha kérhetem...
CSAK EGY HANG VAN
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan szépség
Kimondhatatlan jóság
Kimondhatatlan igazság
Kimondhatatlan pimaszság
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Csak egy hang van
Nem az emberé
Nem is az Isten hangja
Üvölt a szellem
Üvölt az állat
Üvölt, a világot ébren tartja
Csak egy hang van, áááooh!
Csak egy hang van, áááooh!
Csak egy hang van, áááooh!
Csak egy hang van, áááooh!
Délibábszínház az egész világ
Csak az a baj, hogy valami baj van
A kiválasztott se tudja, hogy mért
Hogy mért is vannak a lyukak a sajtban
Csak egy hang van, áááooh!
Csak egy hang van, áááooh!
Csak egy hang van, áááooh!	“Nincs nincs, nincs van
Kint sincs, bent sincs
Lent sincs, fönt sincs
Itt sincs, ott sincs
Ez sincs, az sincs
Más sincs, több sincs
Van sincs, nincs sincs
Nincs van, nincs nincs”
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan hideg
Kimondhatatlan meleg
Kimondhatatlan szakadék
Kimondhatatlan hegyek
Kimondhatatlan érzés
Kimondhatatlan szó
Kimondhatatlan űr
Kimondhatatlan jó
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Kimondhatatlan
Csak egy hang van	

3. jelenet - egy bár
Feljön a fény a színpad középterében. Bárban vagyunk, melynek perspektívája szintén kissé irreális. Középen a bár színpada, egyelőre még homályban. Körülötte ülnek a zenészek, a szokatlanul magasan lévő bárpult mögött pedig a csapos törölget egy poharat. Sorra szállingóznak a vendégek. Valamennyien a csaposhoz mennek, és valamennyien ugyanazt kérdezik tőle: “megérkezett?”. A csapos mindnek ugyanazt válaszolja: “nem, lehet leülni addig”. Megnyugtató, halk, blues-alapú zene szól. Néhányan már táncolnak. Az egyik vendég váratlanul felpattan az asztaltól, és ráborítja azt a vele szemben ülőre. Heves verekedés tör ki. A csapos tovább törölgeti a poharakat. Aztán megunja, kilép a pult mögül, és gyakorlott csapásokkal teríti le a verekedőket, akiknek az utolja már nem is ellenkezik, leül, s mintha mi sem történt volna, tovább folytatja az ivászatot. Egy titokzatoskodó külsejű ember nyit be, óvatoskodva körülnéz, diplomata-táskájából csomagot húz elő. A csaposhoz megy...
ALAK	Az anyag.
CSAPOS	Ideje.
ALAK	Mindennek megvan.
CSAPOS	Mennyi?
ALAK	Éppen.
CSAPOS	Milyen az áru?
ALAK	Príma árú.
Csapos int a szemével, két oldalról a már megismert két lány táblákkal körbejár a kocsmában és a teremben, a táblákon felirat: PRIMA ARU.
ALAK	Nem túl óvatos.
CSAPOS	Nem kell. Ismerek itt mindenkit. Mindenki a tenyeremben van. Az életvonalamban lakik. Vagy azon lecsorduló verejték. Ide mindenki elhozza mindenét. A pénzét, szeretőjét, gyerekét, tripperét, gyilkosságát, félelmét. Ezeknek soha nincs találatuk a lottón. Ezeken nem megy át az eltévedt úthenger. Itt az élet zajlik, uram, kitakarva, vad erotikus meztelenségben. A valódi. Itt nincs szégyen. Nincs titok. Előttem.
ALAK	Magának se előttük?
CSAPOS	Nekem csak titkom van. A csapos élete soha nem tartozik a vendégre. A csapos a vendég számára a titok. Különben miért járna ide. A pultos lányt csak meg akarja baszni. A csapost belerejtegeti az életébe.
ALAK	És ha...
CSAPOS	Nincs ésha. Tessék a visszajáró (egy köteg pénzt ad át neki), és máskor nem kérdez.
ALAK	Azt hittem.
CSAPOS	Nincs azthittem. Rendel és fogyaszt a vendég. És csukja maga után az ajtót.
Az Alak elhúzza a csíkot. Minden asztalnál megmerevednek egy pillanatra. A csapos komótosan kibontja a csomagot. Föléje hajol, egyik ujját beledugja az anyagba, megkóstolja. Int a fejével, a lányok ismét körbehordozzák a táblát, melyen a felirat: PRIMA ARU 1 PERC MULVA. Megkönnyebbülten húzódnak vissza poharaikba. Csapos méregetni kezdi az anyagot.
CSAPOS	Ésha! Azthittem! Eldurranok ezen a pimaszságon. Ma már az áruszállítók sem a régiek. Nincs elegancia bennünk. Odafigyelés. Az ahogy méltósága. Az amiről már nem is beszélek. Szimplák és kíváncsiak. Emberek, eljött az abrakoltatás ideje.
A csapos, miközben osztja az árut, énekelni kezd.
BÁR EZ CSAK EGY BÁR
Ezen a helyen soha nincs balhé
Ez a hely egy nyugodt hely
Itt fölösleges a majré
Itt mindig megjön a szajré
És itt mindenki mindig
Összejön mindenkivel
Bár, ez csak egy bár...
Ide éjszakai emberek járnak
A sorsuk is csak éjszakai sors
Ez a szerepe egy éjszakai bárnak
Itt mindenki másnapos minden másnap
Csak a csapos nem másnapos
Bár, ez csak egy bár...
Ez egy nyugodt hely nyugodt napja
Ez most egy nyugodt éjszaka
Most mindenki ott folytatja
Ahol reggel abbahagyta
Ma mindenki nyugodt, derűs és laza
Bár, ez csak egy bár...	Ide éjszakai emberek járnak
A sorsuk is csak éjszakai sors
Ez a szerepe egy éjszakai bárnak
Itt mindenki másnapos minden másnap
Csak a csapos nem másnapos
Bár, ez csak egy bár...
Ezen a helyen soha sincs balhé
Ez a hely egy nyugodt hely
Itt fölösleges a majré
Itt mindig megjön a szajré
És itt mindenki mindig összejön mindenkivel
Bár, ez csak egy bár....	

4. jelenet - ez a nap
Pornowsky lép be a magára kötözött bábúval. Többen felröhögnek, mutogatnak rá.
VENDÉG	Áh, Pornowsky, a régen látott barát. Leül mellém?
PORNOWSKY	Nem látja, hogy nem vagyok egyedül? Az új menyasszonyom.
VENDÉG	Őt is szívesen látom az asztalomnál.
PORNOWSKY	Hagyjon. Egyedül az úr asztalához ülök le.
VENDÉG1	Akkor hozzám, Pornowsky, itt a helye.
PORNOWSKY	Ki maga? Sohasem láttam.
VENDÉG1	A kurva anyja! A fél életemet az italodra költöttem.
PORNOWSKY	Az egészet kellett volna. Nyilván tequillára, abban pácolják a férgeket.
VENDÉG1	Szóval, verekedni akar?
PORNOWSKY	Egy üres asztalt keresek, megérthető? Kussolj már!
CSAPOS	Hagyd békén! Nem látod, hogy nincs egyedül.
PORNOWSKY	Hát igen. Elhoztam ebbe a kuplerájba az anyámat.
VENDÉG2	Mennyiért adod az anyádat, Pornowsky?
CSAPOS	Ne hallja meg!
PORNOWSKY	Nem hallom meg.
VENDÉG2	Nem hallja meg, hallatlan.
PORNOWSKY	Magának megmondom, hogy nem az anyám.
CSAPOS	Szükségtelen. Mindent tudok, Pornowsky. Csinos a kicsike.
PORNOWSKY	Meghiszem azt. Még az elvonó előtt csináltam. Lefoglalták mindenemet.
CSAPOS	Tudom.
PORNOWSKY	Unalmas alak. Ne mondja azt mindig, hogy tudom. Egy priccset hagytak, meg egy kibaszott tévét. Valamiért az nem kellett nekik.
CSAPOS	Tudom, Pornowsky. Iszik valamit?
PORNOWSKY	Egy tequillát. Féreg nélkül.
VENDÉG2	Félsz, hogy megrág, Pornowsky?
PORNOWSKY	Félek. Szedje le rólam ezt a sok ótvart!
CSAPOS	Emberek! Pornowsky úr egyedül kíván lenni.
VENDÉG1	Akkor menjen haza.
PORNOWSKY	Ez a hazám... (Leül egy asztalhoz. A bábúval beszélget.) Kérsz whiskyt, édes? Két whisky. Dupla. És kávét? Nem? Egy kávé rendel. Szimpla. Csodálkozol, mi, hogy ilyen helyre járok? Nem rossz hely ez. Ilyen hely. Meg lehet benne lenni. Lelakható, mint az ember. Ez az a hely, tudod... Itt zongorázott... meg énekelt... amíg ki nem basztam az ablakon. Milyen feleség az olyan, amelyik peep-show-ban mutogatja magát? Még ha vak is. Gondolod, hogy perverz volt a csaj? Őt látták a csorgó nyálú faszingerek, de ő nem látta őket. Na bum, és kit érdekel, hogy értem csinálta. Az én nőmet ne bámulják egy dollárért a bumburnyákok! Lehet, hogy pénzért ki is verte nekik. A peep-show-kban ez is szolgáltatás. Tudom, próbáltam egyszer. Vigyél ki, és kézzel kielégítelek. Kivittem. Kézzel kielégített. Nem volt nagy durranás. Lehet, hogy ő is csinálta. Aki ilyen helyen dolgozik, abban nem lehet megbízni. Ne bámulj, ilyen fajta vagyok, féltékeny. Talán, ha vak lennék én is... akkor lehet, hogy nem lennék féltékeny. És lehet, ki sem hajítottam volna az ablakon a kilencedikről. Nem nyikkant, de csattant. Hallottam. Hallottál már emberi testet csattanni a betonon? Ha hatodikig puffan. A kilencediknél már csattan. És utána? Na, járok egyet
ILYEN CSAK EZ A NAP
Belépnek egy helyre, látom, hogy nincsen hely
Ilyen nap ez, nyilván, így járok mindennel
Leülök melléd, félre az illemmel
Nincsen cigid se? Ilyen csak ez a nap
Nem baj, de egy kávét hozass ki, megkérlek
Pénztárcám sincsen, de ne szólíts testvérnek
Ne téríts, fáradt vagyok ahhoz, hogy megtérjek
Máshol meg nincs hely, ilyen csak ez a nap
Beszéljünk másról, filmekről, képekről
Csak jelenségekről, semmit a lényegről
Na végre csend van, hol vagyok én ettől?
Máshol meg nincs hely, ilyen csak ez a nap
Beszakad a csend érzékeny membránja
Leszakad az ég, de senki nem bánja
Szakad az eső, úgy látszik, ezt várta
Mindenki, végig ettől volt ideges
Fedett terasz, mégis ömlik az asztalra
Csak amit akar, a pincér csak azt hallja
Végre hoz egy rongyot, tócsákat felnyalja
“Hova lesz a kávé?” Szólok, hogy ide lesz	“Elromlott a gép.” Sajnálja őszintén
Hazudik, még szép, na erre én szintén
Azt hazudom, nem baj, már nem is kívánom
Nem csak a kávét bírom a világon
Átülök végre egy másik asztalhoz
Úgy látszik, rám ma minden csak bajt hoz
Kajálnak, kínálnak, kajánul sajnálnak
Csupa rossz gesztus, csupa rossz ajánlat
Kimegyek a képből, állok a járdámon
Kanális mellett a csikkeket számlálom
Kifordul az ernyőm, ez tényleg rémálom
Csontig beáztam, ilyen csak ez a nap
Leszólítasz végre, azt mondod, felismersz
Veszélyes az arcod, lehet, hogy meg is versz
Rám férne különben, amilyen ez a nap
Jöhettél volna kicsit már hamarabb	

5. jelenet - világtalan világossága
Kivilágosodik a bár színpada.
Két lány a jár körbe táblákkal: 
UGY EMLEKSZEM, MEGOLTELEK
AZON A NAPON TORTENT
A wamp alatt, fehér botjával tapogatva eljut a zongoráig a vak zongorista lány. Pornowsky háttal ül neki. Mikor a nő énekelni kezd, hitetlenkedve fordul oda, majd fölpattan, és az első három versszak alatt lecsatolja magáról a babát, és átülteti a másik asztalhoz. A szám közepén lévő szaxofon-szólót kihasználva odalép a zongorához, és megfogja a nő kezét.
PORNOWSKY	Úgy emlékszem, hogy megöltelek.
VAK LÁNY	Azon a napon történt, amikor ezt a dalt írtad nekem.
PORNOWSKY	Akkor... most... ezek szerint... szóval, nem haltál meg?
VAK LÁNY	Akkor... most... ezek szerint... szóval... nem. Én minden esetre úgy tudom, hogy élek.
PORNOWSKY	A kilencedik emeletről nem lehet megúszni. Onnan már csattan az ember.
VAK LÁNY	Hallottad, hogy csattantam?
PORNOWSKY	Hallottam.
VAK LÁNY	Be voltál lőve. Azért hallottad.
PORNOWSKY	Akkor... most... ezek szerint... szóval, nem dobtalak ki az ablakon?
VAK LÁNY	Nem. Csak akartál. Kiugrottam előled az ablakon.
Két lány jár körbe a táblákkal:
EZT A DAL IRTA NEKI
KIUGROTT ELOLE AZ ABLAKON
PORNOWSKY	Az ember akkor is csattan, ha kiugrik... a kilencedikről.
VAK LÁNY	Csak az erkélyre ugrottam.
PORNOWSKY	Volt erkély?
VAK LÁNY	Volt.
PORNOWSKY	Nem emlékszem rá.
VAK LÁNY	Akkor is volt.
PORNOWSKY	Akkor sem emlékszem rá.
PORNOWSKY	Hoztam neked egy italt.
VAK LÁNY	Nem iszom. Nem iszom soha. Tudod.
PORNOWSKY	A föltámadásodra. Csak egy kortyot...
VAK LÁNY	Nem fogadok el vendégtől italt.
PORNOWSKY	Én nem vendég vagyok. Én a férjed vagyok.
VAK LÁNY	Voltál, amíg meg nem öltél.
PORNOWSKY	Csak egy kortyot...
VAK LÁNY	(idegenkedve kortyol az italba.) Köszönöm. Azért jobb, ha tudod, nem esett jól...
Visszaül, folytatja a dalt.
“A VILÁGVÉGE MÉG NEM A VILÁG,
MERT A VILÁGNAK KÉT VÉGE VAN...”

VILÁGTALANNAK VILÁGOSSÁGA
A világnak két vége van
Te egyikre sem érsz el soha
Az idő csak a dalban áll meg
Hogy lehetsz ennyire ostoba?...
Hogy elrohansz az idő mellett
Látod, hogy nem vagy már gyerek
És közben mégis elhiszed
Hogy egy pillanat hosszú lehet?
Ha kialszanak a fények
És elnémulnak a szavak
A némák némán egymásra néznek
És vakra fülel csupán a vak
Világtalannak világossága
Világnak átváltozása más világba
Világtalannak világossága	Mindenki éget, ha túl közel repülsz
Valami mindig a közepébe kerget
Áttetsző jég vagy áttetsző tűz
Akarsz magadnak egy másik lelket
Mért akarsz mindent, ha semmit se tudsz?
Elrontod, meglátod, úgyis magad
Leroskadsz végül és túl mélyre jutsz
Öröm és ajándék súlya alatt
A titokzatos erőkkel csínján kell bánni
Rosszkor derül ki néha, hogy vannak
Olyankor aztán történhet bármi
S akivel történik, rossz lehet annak
Világtalannak világossága
Világnak átváltozása más világba
Világtalannak világossága	

6. jelenet - nagyon erős
Zsuzsu és Pornowsky élőképbe merevedik a szám végén. A színpad elsötétül. Három fejgép működik, a fény Zsuzsun, Pornowskyn és Bosey-n.
CSAPOS	Megint együtt látni önöket!
VAK LÁNY	Az ön látszata csal, Bosey!
PORNOWSKY	Ezt a hölgyet, épp az előbb mondta, hogy mégis megöltem, Bosey.
CSAPOS	Sajátos. Bosey mindent lát, de ezt még ő sem láthatta előre. Ilyen a szerelem, hölgyem.
VAK LÁNY	Ilyen a szenvedély, Bosey.
CSAPOS	Ilyen a szerelem, uram.
PORNOWSKY	Ilyen a borzalom, Bosey.
CSAPOS	Akkor most önök?
VAK LÁNY	Mi nem.
PORNOWSKY	Mi talán.
CSAPOS	Értek én mindent.
VAK LÁNY	Nem értesz semmit, Bosey
PORNOWSKY	Maga tényleg nem ért semmit, Bosey.
CSAPOS	Akkor egy nem?
VAK LÁNY	Igen.
CSAPOS	Akkor egy talán?
PORNOWSKY	Nem.
CSAPOS	Egy igen. Egy nem. Ez nem szerelem. Ez szenvedély, ez borzalom. Ez egy végzetes vonzalom.
NAGYON ERŐS
Ha nagyon erős egy vonzalom
A nyomában gyakran borzalom jár
De te meg se próbálj erősebb lenni
Egy nagyon erős vonzalomnál
Mert nagyon erős
Mert nagyon erős
A szám végén a fejgépek egymás után kialszanak.

7. jelenet - vonal
Pornowsky egyre agresszívebben viselkedik. Észreveszi, hogy az egyik vendég az asztalánál magára hagyott babával foglalkozik. Magával ráncigálva Zsuzsut, odarohan hozzá.
VENDÉG	Na, magadra hagytak, bubu? A gazdád már egy órája nem törődik veled. Dobott. Paff neked, cicamica. Még szerencséd, hogy itt vagyok én is, egy jó bácsi. Ha akarod, és szeretnéd, én is a derekamra kötlek, ahogy ez a nagypofájú Pornowsky...
PORNOWSKY	(dühödten érkezik.) Hagyod békén, te perverz állat! Ő az enyém!
VENDÉG	Neked ott van a másik. A vak.
PORNOWSKY	Az anyád a vak, te állat.
VENDÉG	Miért, talán lát?
PORNOWSKY	És ha nem lát, mi közöd neked hozzá? Ne vakozz, mert letépem a fejedet! Meg ne lássalak az asztalom közelében még egyszer!
VENDÉG	Közönséges őrült! Beteg! Részeg! Hülye fasz.
PORNOWSKY	Na, helyben vagyunk. (Ráveti magát a vendégre, a csapos rendet tesz közöttük, a vendéget kidobja.) Ő kezdte, ez a szemét.
CSAPOS	Mindent tudok. Nyugodjon meg, Pornowsky. Majd vigyázok a másik menyasszonyára.
VAK LÁNY	Menyasszonya van?
PORNOWSKY	Elhallgasson. Majd elmagyarázok mindent.
VAK LÁNY	Nem vagyok kíváncsi rá.
CSAPOS	Ne izgulj, Zsuzsu, majd én magyarázok el mindent.
VAK LÁNY	Nem tartok rá igényt, Bosey.
PORNOWSKY	Beszélnünk kell. Ülj oda velem a bárpulthoz.
VAK LÁNY	Mennem kell vissza, énekelni.
PORNOWSKY	Szarok rá! Velem jössz! Tisztáznunk kell mindent! Újra fogjuk kezdeni. Még semmi sem késő.
VAK LÁNY	Késő. Már megöltél. Ledobtál a kilencedik emeletről.
PORNOWSKY	Elég ebből a szarakodásból! Jössz és kész!
VAK LÁNY	Bosey, segíts, kérlek!
CSAPOS	Mindent tudok. Segíteni nem tudok. Ezt nektek kell megoldanotok.
VAK LÁNY	Menyasszonya van.
PORNOWSKY	Mondom, hogy mindent megmagyarázok.
VAK LÁNY	Ne rángass, kérlek, ne rángass!
PORNOWSKY	Akkor ne ellenkezz!
A bárpulthoz vonszolja Zsuzsut, ahol zaklatottan előadják a duettet a békülésről. A dal eléneklése után Pornowsky, aki látja, hogy Zsuzsu ellenállását nem tudja letörni, iszonyatos haragra gerjed.
PORNOWSKY	Össze kell raknom téged... engedj magadhoz... össze kell raknod engem... akarj összerakni engem... nézd, könyörgök neked... megváltozom... meg tudok változni... de ahhoz össze kell raknod...
VAK LÁNY	Nem tudsz megváltozni. Te csak pusztítani tudsz. Nincs mit összeraknom benned. Nincs benned már semmi.
PORNOWSKY	Most jön az, hogy megöltelek, mi? Hogy kidobtalak a tizenkilencedik emeletről. Hogy csattantál...
VAK LÁNY	Magadat is meg fogod ölni... én nem akarok egy hullával új életet kezdeni.
PORNOWSKY	Erre tanítottak a peep-show-ban, mi? Hogy ilyeneket beszélj?
VAK LÁNY	Miattad dolgoztam ott.
PORNOWSKY	Dolgoztál! Komoly munka lehetett.
VAK LÁNY	Az volt.
PORNOWSKY	És élvezted is, mi?
VAK LÁNY	Élveztem.
PORNOWSKY	Hogy te nem láttad, ahogy a pofájukat a fülke ablakához nyomva bámultak téged, ahogy táncolsz, közben meg rejszoltak a műanyagvödörbe...
VAK LÁNY	Ahogy mondod.
PORNOWSKY	Még a lihegésüket is hallottad!
VAK LÁNY	Még a lihegésüket is hallottam.
PORNOWSKY	Hazudsz!
VAK LÁNY	Hazudok!
Pornovszky kiragadja a cigarettázó lány kezéből a csikket, és elnyomja azt a lány karján. Zsuzsu a fájdalomtól és félelemtől felordít, és vakon előre veti magát, egyenesen Pornovszky karjai közé (mintha csak épp hozzá menekülne épp az ő durvasága elől).
VAK LÁNY	Segíts, bántanak!
PORNOWSKY	Segítség, bántalak!
VONAL
- Na gyere, üljünk ide a bárpulthoz
És várjunk, míg valaki árut hoz
Várjunk, míg valaki meghozza az árut
Tudod, a világ, az egy összetört kép
Viszont itt minden van, amit valaki valaha árult
- Mondja, és rágyújt.
- Figyelj, jó, hogy a combod hosszú
Viszont az élet, az annyira rövid, hogy botrány
Figyelj, mi újra összejöhetnénk ketten
Érted, én föladnám érted azt, ami lettem
És csak akkor jönnénk megint, ha az áru fogytán
- Hát ez botrány...
- Figyelj, te tudsz valamit, ami nem titok
De abban ne reménykedj, hogy ez menni fog
- Már mért ne menne? Mért nem vagy benne?
- Mert a világ, az egy összetört kép
És a vonal, ami mentén összetörték
Az kettőnk között húzódik éppen
És, bár már átmentek néhányan, próbaképpen
Igazából nem megy át semmi ott
És abban ne reménykedj, hogy pont nekünk menni fog
- Szerintem minden átmegy ott egy kis időre
És neked épp ezért van szükséged rám
Nekem meg rád és a benned szunnyadó nőre...
- Hagyd abba!
- Nem örülnél, ha abbahagynám
Tudod, az élet szerintem kísérlet
Össze kell rakni az összetört képet
A dolgok egy ideje nincsenek rendben
De én összeraklak téged
Ha te is összeraksz engem
Nem olyan éles ám az a határvonal
Ami neked van, az nekem viszket
Nálad a fele az gátlás, a fele meg hiszti
- Ez az állat elnyomta rajtam a csikket, ááá!

8. jelenet - törvények
A férfi a bár színpadára vonszolja a még mindig sokkoltan sikongató lányt, akinek sikolyából nő ki a következő szám, amit végül is váratlan összhangban együtt adnak elő. Nyilvánvalóvá válik ennek a párnak a fatális összetartozása. A dal ellenállhatatlan dinamikája táncra készteti a bár vendégeit. A csapos diadalmas fuvolaszóval száll be.
PORNOWSKY	Gyere már, te cafat, mert letépem a karodat! Elegem van a szarakodásodból! Vége, vége, nincs több ellenkezés, értetted? Nincs!
VAK LÁNY	Hova vonszolsz? Fáj a karom... Engedj!
VENDÉG1	Hagyja békén, maga...!
PORNOWSKY	Vidd arrébb a dagadt seggedet, te faszfej, mert kibelezlek!
VENDÉG2	Hagyja, látszik, hogy teljesen belőtte magát.
VENDÉG1	Hívjon már valaki rendőrt!
CSAPOS	Bárki hívhat. Egyet azonban el kell mondanom, az lesz az utolsó hívása. Ide rendőr be nem teszi a lábát, megértettétek? Ha csak egy is beszagolna, bármikor az életben, egy életre lakat alá kerülnénk... csaj egy szippantás az ájerből, faszfejek... Kuss legyen!
VAK LÁNY	Megtudhatnám, hova ráncigálsz?
PORNOWSKY	(Sikerül végre felvonszolnia a lányt a pódiumra.) Hát nem ismered itt a járást? Ezt hívjátok pódiumnak, ha jól emlékszem.
VENDÉGEK	Lefelé a pódiumról! Dobják már ki! Lelőlek onnan, te alkoholista disznó!
PORNOWSKY	Azért hoztalak ide, hogy itt kérjek bocsánatot tőled, mindenki előtt, azért, amit ellened tettem. Megbántam. Megjavulok. Azt akarom, hogy megértsd...
VAK LÁNY	(hisztérikus sikoltozásba kezd) Engedj el, te rohadék! Te gyilkos!
PORNOWSKY	Megbántam... Megjavulok...
VAK LÁNY	Hazudsz, hazudsz, nem akarom, hogy hozzám érj! Soha többé!
PORNOWSKY	Az nem lehet! Te még nem tudod, az nem lehet, arra törvény van, hogy nem hagyhatsz el...
TÖRVÉNYEK, TÖRVÉNYEK, ÁÁÁ...
Á csak akkor egyenlő B-vel
Ha a világ a világvégével
Ha lezuhan az idő, begyorsul G-vel
Törvények, törvények, ááá!...
Törvények, törvények, ááá!...
Gyártod a végtelent a végtelen szalagon
A mágia lángján megolvad a hatalom
Két jegygyűrű ha összeolvad
Akármennyi az, mért látsz csak nyolcat?
Törvények, törvények, ááá!...
Törvények, törvények, ááá!...
A hideg a meleggel akkor ér össze
Ha egy a kettő, mert semmi sincs közte
Csak akkor juthatsz hatról az ötre
Törvények, törvénye, ááá!...
Törvények, törvények, ááá!...	Gyártod a végtelent a Moebius-szalagon
A máglyán, a lángján megolvad a hatalom
Két jegygyűrű ha egybeolvad
Akármennyi az, mért látsz csak 8-at?
Ember tervez, Isten perverz
Beleköp a levésbe
Csúnya hasonlat, de összeomolhat
Ami van, az a kevéske
Ma már egy rosszul irányzott tekintet
Romba döntheti Pekinget
Törvények, törvények, ááá!...
Törvények, törvények, ááá!...
Törvények, törvények, ááá!...
Törvények, törvények...	

9. jelenet - öröktérkép
Pornovszky odújában vagyunk, éjszaka van. Lehet, hogy már a korábban is ott volt az a tévé, amin most éppen életmód-tanfolyamot sugároznak. A tévé keskenyebbik lapjára van fordítva, álló formátumú képet látunk rajta.
Megjelenik a két lány a táblákkal:
TALPMASSZAZS TOVABBKEPZES RESZESEI
AGYKONTROLL TOVABBKEPZES LEHETNEK
Andalító zene szól, amely a meditációs tréning háttérzenéje, de egyben a következő szám felvezetése is.
Narrátorhang a tévéből (időnként átcsap rajzfilm-hangba): akik netán még nem tették meg, most végre élére állíthatják tévé-készülékeiket, s ezzel a kevéske fáradsággal beléphetnek az aktív tévénézők népes, de mégis kiváltságos táborába, és részesei lehetnek talpmasszázs és agykontroll-továbbképzésünknek.
A képernyőn eddig látott arc most emberi talp képébe tűnik át. Benyúl egy kéz a képbe, és finoman nyomkodni kezdi a talpat.
Narrátor: vegyék kézbe a partner lábát, s eközben maguk is szépen, óvatosan menjenek le alfába...
Pornowsky a távirányítóval kikapcsolja a készüléket.
Ráhangolódik a zenére, félkönyékre emelkedve énekelni kezd. A második versszakba kánonnal száll be a lány, ő is épp hogy csak az általa énekelt sorokra képes fölemelni a fejét. Így derül ki, hogy ő is ott aludt az ágyban a férfival.
PORNOWSKY	Ébren vagy?
VAK LÁNY	Nem vagyok ébren.
PORNOWSKY	De hát nem is alszol?
VAK LÁNY	Félálomban vagyok. Nem vagyok itt.
PORNOWSKY	Azért félig itt?
VAK LÁNY	Talán félig - itt is.
PORNOWSKY	Velem szálltál az éjjel.
VAK LÁNY	Rosszul emlékszel. Egyedül szálltál.
PORNOWSKY	Megmasszírozhatom a lábadat?
VAK LÁNY	Nem akarom.
PORNOWSKY	Jó lesz.
VAK LÁNY	Nem akarom, hogy jó legyen.
PORNOWSKY	Akkor is jó volt...
VAK LÁNY	Nem emlékszem rá.
PORNOWSKY	Legyenek emlékeink!
VAK LÁNY	Jó, legyenek emlékeink! Masszírozd meg a lábamat!
(Pornowsky masszírozni kezdi a lány lábát, keze egyre feljebb kalandozik, aztán, minden átmenet nélkül, szeretkezni kezdenek.)
ÖRÖKTÉRKÉP
Csak félig ébren
Csak félálomban
Csak ez van
Csak ez van
Csak félig ébren
Csak félálomban
Csak ez van
Csak ez van
Csak félálomban
Csak félig ébren
Érzem, hogy nem csak
Magamat érzem
Ilyenkor jönnek
Az üzenetek
Susognak
A sugallatok
Csak félig ébren
Csak félálomban
Napi huszonnégy órát
Utazgatok
Nekem a napom
Úgy, ahogy kapom
A létalapom
És én nem rontom el
Csak hagyom
Hogy legyen
Mert minden más
Csak illúzió
Csak infláció
Csak félig ébren
Csak félálomban
Csak ez van
Csak ez van
Csak félig ébren
Csak félálomban
Csak ez van
Csak ez van
Csak félálomban
Csak félig ébren	Érzem, hogy nem csak
Magamat érzem
Ilyenkor jönnek
Az üzenetek 
Susognak
A sugallatok
Csak félig ébren
Csak félálomban
Napi huszonnégy órát
Utazgatok
Napi huszonnégy óra elalvás
Napi huszonnégy óra ébredés
Napi huszonnégy óra izgulás
Napi huszonnégy óra élvezés
Napi huszonnégy óra gyorsulás
Napi huszonnégy óra fékezés
Napi huszonnégy óra indulás
Napi huszonnégy óra érkezés
Napi huszonnégy óra pusztulás
Napi huszonnégy óra éledés
Napi huszonnégy óra tisztulás
Napi huszonnégy óra mérgezés
Napi huszonnégy óra tompulás
Napi huszonnégy óra élezés
Napi huszonnégy óra nekibuzdulás
Napi huszonnégy óra pofáraesés
Csak félig ébren
Csak félálomban
Csak ez van
Csak ez van
Na jó, az alvás, az az elalvás
De az ébredés, az a ráébredés
Elkészül végre az öröktérkép
Mi kapjuk, bár Önök kérték

9. jelenet - hímnem, nőnem
Új szereplő érkezik, a milliomos. Különös figura, jellegtelen, de nem lehet nem észrevenni, csöndben van, de valamiért körülötte is forog a világ, ha nincsenek olyan karakterek a bár terében, mint Pornowsky. Rámered Pornowsky otthagyott bábújára a magányos asztalnál, aztán körülnéz. Valamennyien az asztalukhoz invitálják. Valamennyiükhöz odamegy, de sehol nem ül le. Mindenkivel iszik egy italt, de senkit sem hív vissza.
Ha eddig nem derült ki, most nyilvánvalóvá válik: a csapos mindent tud az emberekről és az érzelmekről. Az előző szám végén levő rejtélyeskedő rezonőr-szólóját értelmezi majd a rövidke dal, amelyet az Olympos bárpultja mögül ad elő. Alatta a fényviszonyok megváltoznak. Labirintus képe vetül a felszínre.
VENDÉG	Egy whisky szódával?
MILLIOMOS	Oh, ja, kedvesem, ma ez az első, jól fog esni.
VENDÉG	Leülne mellém?
MILLIOMOS	Nem, kedvesem, köszönöm, vár az asztalkám.
VENDÉG	Jó annak, aki milliomos.
VENDÉG1	Egy vodka tonickal?
MILLIOMOS	Oh, ja, kedvesem, ma ez az első, jól fog esni.
VENDÉG2	Üljön le egy percre?
MILLIOMOS	Nem, kedvesem, köszönöm, vár az asztalkám.
VENDÉG1	Annak jó, aki milliomos.
VENDÉG3	Egy konyakra a vendégem lesz?
MILLIOMOS	Oh, ja, kedvesem, ma ez az első, jól fog esni.
VENDÉG3	Foglaljon helyet addig itt...
MILLIOMOS	Nem, kedvesem, köszönöm, vár az asztalkám.
VENDÉG2	Aki milliomos, az milliomos
CSAPOS	Itt csak rendel, és iszik a vendég. A drámák persze közben csak zajlanak. Férfi nő, tűz és víz, de mindenképpen háború. Azt mondja, megölte, és él. Azt akarja, hogy éljen, és ezzel fogja megölni. Okos ember, de nem ismeri jól a törvényeket. Csak beszéli azokat. Más a törvénybeszélő, és más a törvénytudó. Zsuzsu szabad, szabadabb nála, mert vak. Neki nincs szüksége a mi törvényeinkre, ő maga a törvény. Szegény Pornowsky, még nem tudja. Szegény Pornowsky, még nem tud semmit. Szegény Zsuzsu, meg tud-e szökni tőle időben? Ez egy bár, mindenki ide jár, aki nem tudja, nem akarja, nem fogja... Ez egy ilyen bár. Innen nem tud megszökni senki. Mindenki ide jár.
HÍMNEM, NŐNEM
Hi-hi-hi-hímnem, nőnem
Férfi a nőben
Nő a férfiban
Érzi jól magát
Ho-ho-ho-hormon-
Há-há-háztartásbeli
Alkalmazott tudomány
Nahát!

11. jelenet - magasan
A szám bevezetője kelta-normann szertartási zenére emlékeztet. Fénykúp borítja be a bár színpadát, benne ott áll, egyelőre felmagasztosulva, egymást átölelve, Charles Pornowsky és visszaszerzett szeretője, Zsuzsu, a vak énekesnő. A bárt csak alig sejtjük mögöttük, de azért érzékeljük, hogy a zenére párok táncolnak összefonódva...
Hogy a magasztosságot ki ne kerülje az irónia, a plakátokon a lányok felmutatják a mondatokat:
ILYEN MAGASAN MAR MINEK REPULNI
ILYEN LEBEGESBEN MAR MINEK A MAGAS
PORNOWSKY	Ez már nem földi szerelem.
CSAPOS	Ez már nem földi bár. Itt nincsenek mélységhatárok.
VAK LÁNY	Ez már az égi magasság.
CSAPOS	Ebben a bárban nincsenek magassághatárok.
PORNOWSKY	Befogná a pofáját, Bosey?
CSAPOS	Kérem. Én csak a kínálatot...
VAK LÁNY	Befognád a pofádat, Bosey?
CSAPOS	Ahogy a vendég parancsolja.
PORNOWSKY	Milyen magasan... szédülök.
VAK LÁNY	Repülünk! Én nem bírom a magasságot!
PORNOWSKY	Ilyen magasan már minek a repülés? Lebegjünk!
VAK LÁNY	Így lebegve már minek a magasság? Repüljünk!
PORNOWSKY	Ne félj!
VAK LÁNY	De, félek. Iszonyodom a zuhanástól!
PORNOWSKY	Iszonyodom az időtől. Kapaszkodj belém!
VAK LÁNY	A zuhanásba? Inkább kapaszkodj belém te.
PORNOWSKY	Az időbe?
VAK LÁNY	Kapaszkodjunk!
PORNOWSKY	Kapaszkodjunk!

12. jelenet - fűtől, füsttől
Feljön a fény a bárban. A vendégek kimerülten roskadnak le az asztalok mellé, ugyanezt teszi Pornowsky és a lány is. A következő dal, amelyet szinte hangszeres kíséret nélkül, hamiskás kórusban valamennyi jelenlévő együtt énekel, amolyan tipikus gajdolás lehet ebben a bárban, amely pillanatnyilag az egész világmindenséget jelenti törzsvendégnek és nézőnek.
Lehetne akár fogadalom is, de ezek az emberek már nem fogadkoznak. Viccből imádkoznak csak.
CSAPOS	Megengedi, Mr. Pornowsky? Gratulálok. Felejthetetlenül szép volt.
PORNOWSKY	Megengedem. Mindenki az én vendégem ma.
CSAPOS	Mire?
PORNOWSKY	Mi re-re, mi re-re, mi re-re ti, ti lá szi, szi fá mi, mi re dó-dó.
CSAPOS	Értem, Mr. Pornowsky. Máris szétosztom az anyagot.
PORNOWSKY	Boldog vagy?
VAK LÁNY	Készülsz valamire. Érzem a zsigereimben. Azt ígérted, megváltozol.
PORNOWSKY	Megváltoztam. Nem látod? Más ember lettem.
VAK LÁNY	Mitől?
PORNOWSKY	Éppen tőled.
A milliomos lép oda hozzájuk.
MILLIOMOS	Szép pár. Szabad gratulálnom a szép arának és ifjú férjének?
PORNOWSKY	Bosey, ki fasz ez?
CSAPOS	Egy igazi milliomos, uram.
PORNOWSKY	Mondja neki, hogy menjen a picsába!
CSAPOS	Menjen a picsába! Megmondtam neki. De nem megy.
PORNOWSKY	Akkor adjanak neki is...
CSAPOS	Már kapott. Azért nem megy.
PORNOWSKY	Adjunk hálát a teremtőnek, hogy így egyben tart bennünket.
VAK LÁNY	Ne kísértsd az istent!
PORNOWSKY	Ő kísérthet engem? Imádkozzunk, híveim!
FŰTŐL, FÜSTTŐL
Fűtől, füsttől
Óvj meg minket
Add, hogy a mámor
Jöjjön magától
Add, hogy az agyban
Nagyban nőjön
A boldogság
A bal féltekében
Add, hogy tudjuk
Boldog idő jön
Add, hogy a fű
Az égig nőjön
Add, hogy ne kelljen
Leszednünk
Ne kelljen
Felaprítanunk
Kiszárítanunk
Finomítanunk
Dohánnyal kevernünk
Bágyadtan hevernünk	Add, hogy ne kelljen
Leszednünk
Utóvégre
Ártalmas
Az egészségre
S üldözi még
A rendőrség is
A fogyasztását
De elfogy mégis
Mert a repülés
Életforma Papírrepülővel
Még szebb volna
Ám, hogyha nem megy
Ha magától nem jön mégse
Erre a szellemi
És lelki éhínségre
Adj nekünk legalább
Bő termést!	

13. jelenet - szomorú milliomos
Még tart a heherészés a szám végén, amikor fölemelkedik a milliomos.
MILLIOMOS	Hiába küldött el a picsába, én magát ismerem.
PORNOWSKY	Én meg magát nem.
MILLIOMOS	Akkor nem kölcsönös. Maga a nagy Charles Pornowsky.
Megjelenik a táblával az egyik lány, rajta a felirat: MAGA A NAGY CHARLES PORNOWSKY
PORNOWSKY	Ez így meg is felel a valóságnak. És?
MILLIOMOS	Maga a legnagyobb élő író... mit író, költő a világon.
PORNOWSKY	Ez is megfelel a valóságnak. Na és?
MILLIOMOS	Magának minden sora egymilliót ér.
Jön a másik lány a másik táblával: MINDEN SORA EGYMILLIOT ER
PORNOWSKY	Annyiért választhat egyet.
MILLIOMOS	Valóban? (A belső zsebébe nyúl, előhúzza a csekkfüzetét.) Már választottam is egyet. (Sebesen kitölti a csekket.) A következő sort választottam: aki a világosságot zabálja, a körül egyre nő a sötétség, viszont a körül, aki a sötétséget habzsolja, egyáltalán nem biztos, hogy egyre nő a világosság...
PORNOWSKY	(indulatosan rázza a fejét.) Ez a sor nem eladó.
MILLIOMOS	Most mondta, hogy választhatok. Választottam. Ez a sor megér nekem egymilliót. Tessék a csekk, a sor az enyém! Tisztességes üzletet ajánlok. Csak vegye el a csekket, egymilliót ér!
PORNOWSKY	Nem kell! Ez az egy sor nem eladó!
MILLIOMOS	Megígérte! Nekem ez az egy sor kell!
Pornowsky kimenekül a bárból. A csapos füttyent Zsuzsunak, aki a hangra fölkapja a fejét, és a vendéghez botoz.
VAK LÁNY	Oda se neki, szomorú milliomos. Az összes többi sor a magáé.
MILLIOMOS	De nekem ez az egy kell.
VAK LÁNY	Ne gyerekeskedjen!
MILLIOMOS	Megvettem.
VAK LÁNY	Nem lehet mindent megvenni.
MILLIOMOS	De én megszoktam, hogy mindent megveszek.
VAK LÁNY	Vegyen fel új szokásokat...!
SZOMORÚ MILLIOMOS
Neked az egyik nap csak olyan, mint a másik
Neked az élet olyan, mint a halál
Neked minden csak annyi amennyinek látszik
Nálad minden lövés talál
Átszalad előtted egy nyest az úton
De az is lehet, hogy egy görény
Úgy látszik mások is laknak a kerületben
Túl az általad ismert lakók körén
Te középen vagy, és nem nagyon nézed
Hogy mi van följebb, és mi van alant
Rózsaszín koporsóban most vittek el
A pincétekből egy hajléktalant	Ugye, te milliomos vagy, ugye, szomorú vagy
Amit csak akarsz, minden elérsz?
Csak téged nem ér el semmi sem
Ugye, te természetes halállal élsz?
Csoda, hogy élsz, mégse félsz
Csoda, hogy élsz, mégse félsz
Csoda, hogy élsz, mégse félsz
Csoda, hogy élsz....	

14. jelenet - találós kérdés
Pornovszky hazament, és alaposan bekokózott. Kezében borotválkozó-tükör és nyeles zsilett, de nem borotválkozik, hanem a tükör lapjáról szipákolja a zsilettel kirajzolt kokain-vonalakat.
A dal felénél hazaér Zsuzsu.
Szinte egyidőben vele megérkeznek a lányok is a táblával:
TUKORREL ZSILETTEL
URAIM! KOKAIN!
VAK LÁNY	Hol vagy?
PORNOWSKY	Itt. Borotválkozom.
VAK LÁNY	Nem érzem a szappanszagot.
PORNOWSKY	Hát a zsilett-szagot?
VAK LÁNY	Azt érzem. Zsilett-szag. Tükör?
PORNOWSKY	Zsilett és tükör. Fehér pornyomok az arcon a tükörképen.
VAK LÁNY	Megint elkezded?
PORNOWSKY	Be sem fejeztem.
VAK LÁNY	Befejezted. Elvittek, és elvették tőled a szenvedélyt.
PORNOWSKY	Tőlem nem lehet elvenni a szenvedélyt.
VAK LÁNY	Megígérted.
PORNOWSKY	Megígértem, hogy szeretni foglak. Szeretlek. Hogy vigyázok rád. Vigyázok. De nem azt, hogy magamra.
VAK LÁNY	Ha belövöd magad, félek tőled.
PORNOWSKY	Gyere, kapsz te is.
VAK LÁNY	Nem, soha. Te se!
PORNOWSKY	És miért ne?
VAK LÁNY	Mert akkor durva vagy. Egy állat vagy. Ölni vagy képes.
PORNOWSKY	Ja, akarod mondani, így öltelek meg.
VAK LÁNY	Így. De nem akarom még egyszer.
PORNOWSKY	Egy kicsit neked is be kell venned. Túl nagy közöttünk a magasság így.
VAK LÁNY	Elmegyek.
PORNOWSKY	A francba! Sehova nem mész! Itt maradsz.
VAK LÁNY	Ne ordíts! Félek tőled, amikor ilyen vagy.
PORNOWSKY	Gyere ide...
VAK LÁNY	Nem megyek. Elmegyek.
PORNOWSKY	Vissza a peep-show-ba, mi?
VAK LÁNY	Semmi közöd hozzá! Semmi közöd hozzám! Megígérted...
PORNOWSKY	Soha többé nem mész vissza oda... Inkább megöllek!
Pornowsky ütésre emeli a kezét. A lány megérzi a készülő pofont, lehajtja a fejét.
VAK LÁNY	Tessék. Itt vagyok. Mire vársz?
PORNOWSKY	(A lány megadó mozdulatától a férfi kijózanodik, és összeroskad. megérzi, hogy nincs tovább.) A kurva istenit!
Ütésre emelt keze lehanyatlik, de a felemelt kéz árnyéka misztikus módon ott marad a falon. Ennek az árnyék-kéznek a fenyegetése alatt énekli el majd a lány a következő számot - de előbb még gyorsan összekapkodja kevéske holmiját, hogy távozása teljesen egyértelművé váljék.
TALÁLÓSKÉRDÉS
Tükörben, zsilettel,
És mégse csupáncsak
Beretválkozás
- Uraim?
Tükörben, zsilettel...?
És mégis vidáman.
Mi ez, ha nem a:
/Kokain./

15. jelenet - intimvagány
A lány énekelni kezd.
A lányok hozzák a táblákat:
MINDKETTOJUKNEK DEJA VU-JE VAN
A dal alatt Pornowsky az ágyon kuporog, kihúz egy lapot az írógépből, összegyűri, kisimítja, majd ismét összegyűri. A dal végén a lány kirohan. Pornowsky bekapcsolja a tévét, melyben az épp aktuális magyar tévé-program megy, élére állítva. Leveszi a hangot, aztán lázasan keresni kezd valamit. Még az ágy alá is benéz, de nem találja, amit keres. Rázuhan az ágyra, embrió-pózba húzódik össze, és artikulátlan hangon üvölteni kezd. Nyílik az ajtó, megjelenik a csapos, hóna alatt cipeli a bábút. Lefekteti Pornowsky mellé, és ugyanolyan hangtalanul, ahogy érkezett, távozik. Pornowsky abbahagyja a sírást, nézi az ágyon a műnőt, akit nyilván keresett, aztán lassan, mint aki tudja, hogy rosszat cselekedett, lecsúszik az ágyról, és bevackolja magát alá.
INTIMVAGÁNY
Fenn az égen pofon csattan
Arcához kap a hold
Szégyened fényében, egy villanásban
Látszik minden, ami volt
Természet, természet, emberi természet
Mért is van szégyened mindig?
Megkönnyebbülsz, ha megcsinálod
És a nyomokat homokkal hintik
Intimvagány vagy, senkid sincsen
Sehol egy lélek, sehol egy arc
Repül a világ, kilőtte magát
Ugranod kéne, mert zuhanni akarsz	Intimvagány vagy, van épp elég
Rejtegetni valód 
Feleségét, a sóbálványt tőled
Joggal félti Lót
(Mert te megnyalod)
Eltérő világok, kitérő irányok
Neked semmi se szent
Mögötted felrúgott dimenziók
Amit csak találtál
Lebombáztál mindent!
Intimvagány vagy, senkid sincsen
Sehol egy lélek, sehol egy arc
Repül a világ, kilőtte magát
Ugranod kéne, mert zuhanni akarsz	

15. jelenet - tettetted
Pornowsky az utcán, hatalmas, fölfüggesztett, szögben döntött tükör előtt. A tükör két elemből áll, ezek egymással százötven fokos szöget zárnak be.
A közönségnek háttal éneklő, magával dalban handabandázó Pornowsky ezáltal ötszörözve látszódik a tükörben, ez azt a hatást kelti, mintha öt ember veszekedne egymással.
A két lány a táblával:
ALOM ES EBRENLET PEREMEN
TE TETTED EZT MAGADDAL
TE TETTED
Te tetted ezt magaddal
Te lettél azzá, ami vagy
Lehettél volna, de nem lettél más mégse:
Éjjeli test, nappali agy
Tettetted, mintha te nem is lennél
Te telhetetlen, tehetetlen te
Te menthetetlen, lehetetlen
Tétova. Mért? Hova? Te úgyse érsz oda, te
Most itt állunk álom és éber lét peremén
Te-te-te-te-te-te-te-te-te-te, te meg én
Nincsen már, te-te-te, nincsen már vágy se remény
A tiéd már minden, és ettől vagy te szegény
Minden, mi egyben volt...Már régen nincs egyben
Minden jól összetört
Valaki leejtette
Te-te-te-te-te-te-te!
Te tetted ezt magaddal
Te lettél azzá, ami vagy
Lehettél volna, de nem lettél más mégse:
Éjjeli test, nappali agy
Te vagy a tett, te vagy a tettes
A hegy, ami elmegy Mohamedhez
Zarándok vagy te, távol Mekkától
Kába kő, amit iránytű eltájol, te!

17. jelenet - gyere, gyorsan
A bárban mindenki áll, a vendégek körülveszik Zsuzsut, és a zenei fölvezetés alatt gyengéden a zongorához taszigálják. Próbálják vigasztalni, de nem lehet.
A lányok táblával:
CSAK MEG EGYETLEN DALT
EGYETLEN DALT, AZ UTOLSHOWT
VENDÉG	Csakhogy visszajött a mi királynőnk! Na, egy mosolyt! Csak nem amiatt a züllött alak miatt borul árnyék arra a szép kis orcájára?
VENDÉG1	Ugye, fog valamit énekelni nekünk? Épp ideje, hogy otthagyta az a gengsztert. Nem volt magához való.
VAK LÁNY	Felhagytam az énekléssel.
CSAPOS	Ezt úgy kell értenem, hogy itthagysz?
VAK LÁNY	Nem. Csak elmegyek. Veled semmi bajom, Bosey.
CSAPOS	Pornowsky?
VAK LÁNY	Megvan. Elvan a poraival.
CSAPOS	Hamarosan poraiban lesz el. Okos lány vagy.
VAK LÁNY	Csak szerencsétlen.
CSAPOS	Szereted?
VAK LÁNY	Semmi közöd hozzá. Hagyom őt a menyasszonyának.
CSAPOS	Ostoba nő! Az csak egy bábú! Egy igazi! Semmi metafora! Ő eszkábálta magának, amikor azt hitte, hogy megölt téged.
VAK LÁNY	Bábú? Azzal legalább szót tud érteni. Egy igazi nő neki vagy túl kevés, vagy túl sok.
CSAPOS	Pornowsky nagyon okos fickó.
VAK LÁNY	Lehet. De semmi köze az emberekhez. Nem ismeri az emberi nyelvet. Átgázol mindenen. Mindenkin. Nem ismeri az érzéseket. Nem tudja, mi az a szerelem, mert csak saját magát szereti.
MILLIOMOS	Pornowsky zseni.
VAK LÁNY	Lehet. De a zsenikkel nem lehet élni. Azoktól minél messzebb kell szökni. Megyek, mielőtt utánam jön, és megint megszédít.
VENDÉG2	Még egyet, csak egyet, csak egy utolsót...
VENDÉG1	Énekeljen, tündérvirágunk, énekeljen még, még és még!
CSAPOS	Énekelj nekik... még egyet... ők nem tehetnek semmiről... ők szerettek... és hiányozni fogsz nekik... és nekem is hiányozni fogsz...
GYERE, GYORSAN
Gyere, gyorsan ölj meg
És hamar töröld meg a kést
Úgy, mintha mi sem
Lenne szívem helyén
Tudod, úgy is érzem
Néha már, hogy nincs
Nincs is a szívem, szegény
És nem is tudod, hogy pont
Mi volt az “i”-betűn az a pont
Amitől egyszercsak végleg
Több lett az örömnél a gond.
Tudod, megviselte kissé őt az élet
Megúnt egy részletet meg az egészet
Valamit látott, vagy valami átsuhant rajta
Amitől megkívánta ő az elmúlást.
Csak egy villanás, egy pillanat csupán
Ennyi az egész
E nélkül nehéz nagyon	Mikor a szenvedésből
Élvezés lesz tán
Nemcsak egy szeméthalom 
De ahogy általában volt,
Ott semmit meg nem old
Ha fel is tűnik néha
Egy apró fényfolt.
Bár akadt azért pár pompás ellenpélda
Az átlagnál jobban érezte magát néha
Sőt, megdicsőült néhány villanásban
Deviszont ezek csak nagyon ritkán jöttek elő.
Gyere, gyorsan ölj meg
És hamar töröld meg a kést
Úgy, mintha mi sem
Lenne szívem helyén
Tudod, úgy is érzem
Néha már, hogy nincs...	

18. jelenet - Bipsó
Pornowsky üres szobája. Szomorú zene szól, megy a tévé. Bejön a férfi, fölemeli a babát, és énekelni kezd hozzá.
A lányok körbejárnak a táblával.
MINTHA MONDTAD VOLNA
MIT DOLGOZOL MIT IS MONDTAL
PORNOWSKY	(beszélget a bábúval, utánozza, amikor választ kap) De hát élete végéig itt akar dolgozni? Igen. Itt. Ez egy cefetül unalmas munka. Nem baj. Tudom. Ide is mocskos férfiak járnak. Nem látom őket. El sem tudod képzelni, milyen tested van, te kis dög. Maga engem tegez. Tegezz te is engem, te vak párduc, tépj szét, szopjál le... Maradjunk az üzleti ajánlatnál. Jó. Egészen rád gerjedtem. Ezzel ráér később is. Ha nekem dolgoznál, egy numerával megkeresnéd az itteni egész napi pénzedet. Nem zavarja, hogy nem vagyok kurva? Nézőpont kérdése. A legtöbb nő kurva. Csak nem kap pénzt a szolgáltatásaiért. Pfuj. Bár lehet, hogy igaza van. Tegezz nyugodtan, kicsim. Nem basztunk még partit... pardon, kicsit megzavarodtam... pertut. Majd én bevezetlek... Jó, majd bevezet... (A beszélgetésnek ezen a pontján kezdi el felkötni magára ismét a babát Pornowsky.) Az is lehet, hogy elveszlek feleségül... Jó, majd elvesz... És ha elég pénzünk lesz, visszajössz az utcáról... Ha majd elég pénzünk lesz, visszajövök... (Pornowsky ezen a ponton megmerevedik, kiesik a szerepéből.) A lófaszt jössz vissza. Nem jössz te vissza már soha. Vége.
BIPSÓ
Nem jut az eszembe
Hogy te mit is dolgozol
Abban a diszkóban
Vagy bip-bip-sóban, vagy hol
Pedig, mintha mondtad volna
Pedig, mintha mondtad volna
Pedig, mintha mondtad volna
Pedig, mintha mondtad volna
Ezzel a testtel
Futhatnál nekem
Egy teljes nyerő
Tutti jó helyen
Egy ilyen kaliberű asszony
Az első lehetne a placcon	Úgyhogy:
Nem fér az agyamba
Hogy te minek dolgozol
Abban a diszkóban
Vagy diszkontban
Vagy bisztróban
Vagy bip-sóban, vagy hol

Pedig, mintha mondtad volna
Pedig, mintha mondtad volna
Pedig, mintha mondtad volna
Pedig, mintha mondtad volna	
Megjelennek a lányok a táblákkal:
VEGE DE MEG KOVETKEZIK
KOVETKEZIK A FINALE

19. jelenet - elölről
A bárban vagyunk újra. A lány nincs ott, a vendégek isznak és táncolnak. A lány hiánya érződik a zenén is, ami most szól. Kemény, lemondó, és mégis agresszív - egyszóval maszkulin zene. Belép Pornowsky.
VENDÉG	Áh, csak nem Mr. Pornowsky személyesen? Zsuzsu elment!
VENDÉG2	És megint milyen nője van?
VENDÉG1	Bemutatna az új nőjének, Pornowsky?
VENDÉG	Ilyen veszélyes helyre hozni ezt a szépséget?
CSAPOS	Jöhet a két whisky, duplán, és az egy kávé, szimplán, az ifjú párnak?
PORNOWSKY	Ez nem zene, ez lószar.
CSAPOS	Ez van. Zsuzsu elment. Hallotta, tudja.
PORNOWSKY	Mégis meglep, amit mond.
CSAPOS	Pedig ez a szomorú igazság, Pornowsky. Magának kellett volna elmennie.
PORNOWSKY	Tévedés. És hagyja abba az érzelgést! Ma Pornowsky énekel.
CSAPOS	Maga nem tud énekelni, Pornowsky!
PORNOWSKY	Nem tudnak maguk semmit.
Énekelni kezd, a csapos és a zenészek kontráznak neki.
A dal hamarosan szabályos esztrád-finálévá teljesedik, feljönnek a fények, mindenki a közönséggel szembefordulva táncol, sőt, végül előkerül Zsuzsu is, a csapos odavezeti Pornowskyhoz, aki most két “nővel” az oldalán táncol.
A refrént (Elölről, elölről...) a kar is énekli. A dal végén a hangulat visszahanyatlik oda, ahol Pornowsky először a bárba lépett, és a szám - meg a darab is - az “Ilyen csak ez a nap” motívumával zárul.
ELÖLRŐL
Sem a talpmasszázs, sem az agykontroll
Sem a szex, sem a drugs, sem a rock-and-roll
Sem a lemondás a rangodról
Sem a nagy ugrás a gangodról
Az ablakból, a hídról, a tetőről
Csak kezdheted újra elölről, elölről
Sem a túladagolt látvány
Sem a fogalmad, az a halvány
Sem az összeszabdalt erek
Sem az az elkapartatott gyerek
Minden menekülés csak felőröl
És kezdheted újra elölről, elölről	Sem a mágia, sem a mánia
Sem az árulás, sem az ájulás
Sem az, ha okos vagy, sem az ha ostoba
Sem az az édes, sem az a mostoha
Sem a méreg, sem a féreg
Addig úgyse lesz porrá a lényeg
Ezt nem oldhatod meg erőből
Csak kezdheted újra elölről, elölről
A házi feladatot le kell tudni
Addig tilos a foci a csillagközi térben
Felhőpárnán úgysem pihenhetsz
Amíg egyszer nem találod magadat ébren
A becsvágyad amíg előtör
Csak kezdheted újra elölről, elölről